**Racionality program megvalósítása - gazdasági, pénzügyi ismeretek terjesztése játékos formában kisiskolások körében**

Szinte közhelynek számít, hogy a mai fogyasztói társadalomban elengedhetetlenül fontos, hogy jól tudjunk bánni a pénzzel. Hiába van valakinek jól fizető állása, magas jövedelme, ha pénzhasználati képességei nem elégségesek, könnyen kicsúszhat a lába alól a talaj és elveszíthet mindent. Hová érdemes befektetnem a pénzem? Hogyan tudok ellenállni a minden csatornából csőstül érkező csábító reklámhadjáratoknak? Miért fontos, hogy már fiatalon gondoskodjak a jövőmről? Mire jó, ha biztosítást kötök?

A **Nemzeti Tehetség Program által támogatott** 60 órás, egész tanéven átívelő műhelyfoglalkozásokon **-** melynek célja **a gazdasági, pénzügyi ismeretek terjesztése kisiskolás gyermekek részére játékos formában** – ilyen és ehhez hasonló kérdésekre is keressük a választ. A korai nevelésnek alapvető szerepe van abban, hogy a tanulók később **tudatos fogyasztókká** váljanak, **el tudjanak igazodni a pénz világában, mérlegelni tudják a döntéseikkel járó kockázatokat, elsajátítsák az okos gazdálkodás képességét,** legyen szó pénzről, erőforrásaikról, képességeikről. Ez a **személyiségfejlődésen túl össztársadalmi hasznot is hajt.**

A korosztályra szabott **játékos feladatok** **széles skálájának** alkalmazásával segítettük a gyermekeket eligazodni ebben a világában. Páros és kiscsoportos szerepjátékok, képregény készítése, mese írása kulcsszavak megadásával, memóriajáték adott fogalmakkal, gazdálkodó tematikájú társasjátékok **–** ez csak néhány példa, amelyeken keresztül **a gyermekek megismerték az alapvető pénzügyi, gazdasági fogalmakat, a gazdasági folyamatokat, és megértették a köztük lévő összefüggéseket.**

A projekt zárásaként **a gyerekek bevonásával** – támogatott alkotói tevékenység révén - **egy teljesen újszerű játékeszközt hoztunk létre, az ÖkoLogiKoffert,** amelya tematikához kapcsolódóan a gazdasági terület tudásbázisából építkezik és a kisiskolás korosztály számára **egy egészen újszerű, egyedülálló, élvezetes, lebilincselő játékélményt** nyújt.A gyermekeket bevontuk az ötletgyűjtésbe, a koncepció átgondolásába, a kapcsolódó történet kitalálásába, és a gyakorlati kivitelezésbe is.

A játék beágyazódik egy izgalmas történetbe, a csapattagoknak egy küldetést kell teljesíteniük. A játékot ténylegesen egy lelakatolt bőrönd, táska, hátizsák rejti, ahol a gyerekek egymással együttműködve a feladványok megoldásán keresztül kódokat, titkos írásokat fejtenek meg, nyomok után kutatnak, lakatokat törnek fel, és végül meglelik az utolsó ládika féltve őrzött titkát is.

A szülői bemutatón, a szülők is megfejthették a meggyilkolt Professzor Ökonomikusz Logicity egyik bankjában titokban hátrahagyott csomagjának – az ÖkoLogiKoffernek – titkát. A küldetést teljesítették és a játék osztatlan sikert, eufórikus hangulatot aratott a szülők körében.

Meggyőződésünk, hogy a gyermekek amellett, hogy élvezték a rendkívül széles spektrumú tudásanyag újszerű, az iskolai feladattípusoktól merőben eltérő módszerekkel történő feldolgozását, rendkívül nagy tudásra tettek szert. Bízunk benne, hogy ezek az ismeretek, képességek megalapozzák, hogy a programban résztvevő gyerekek felnőve, – ismereteiket tovább gyarapítva – tudatos fogyasztókká, racionális befektetőkké, jövőjüket az öngondoskodás különböző formáival bebiztosító, boldogulni képes felnőttekké válnak.















